അഫ്ഗാനിസ്താനിലെ സ്ത്രീകളെയോര്ത്ത് അഗാധമായ ആശങ്കയുണ്ട്: പ്രതികരണവുമായി മലാല യൂസഫ്സായ് ന്യൂഡല്ഹി: അഫ്ഗാന് തലസ്ഥാനമായ കാബൂള് താലിബാന് പിടിച്ചടക്കിയതിന് പിന്നാലെ പ്രതികരണവുമായി നൊബേല് ജേതാവ് മലാല യൂസഫ്സായി. താലിബാന് അഫ്ഗാന് പിടിച്ചടക്കുന്നത് ഞെട്ടലോടെ കണ്ടുകൊണ്ടിരിക്കുകയാണെന്നും അഫ്ഗാനിലെ സ്ത്രീകള്, ന്യൂനപക്ഷങ്ങള്, മനുഷ്യാവകാശ പ്രവര്ത്തകര് എന്നിവരെക്കുറിച്ചോര്ത്ത് അഗാധമായ ആശങ്കയുണ്ടെന്നും മലാല പറഞ്ഞു. വെടിനിര്ത്തലിന് ആഗോള സമൂഹം രംഗത്തുവരണമെന്നും അഭയാര്ത്ഥികള്ക്കും പൗരന്മാര്ക്കും ഉടന് സഹായം ലഭ്യമാക്കണമെന്നും മലാല ആവശ്യപ്പെട്ടു. കാബൂളിന്റെ നിയന്ത്രണം അഫ്ഗാന് പിടിച്ചെടുത്തതോടെ പ്രസിഡന്റ് അഷ്റഫ് ഗനി രാജ്യം വിട്ടു. അഫ്ഗാന്റെ നിയന്ത്രണം ഉടന് താലിബാന് ഏറ്റെടുക്കുമെന്നാണ് റിപ്പോര്ട്ട്. താലിബാന് കമാന്ഡര് മുല്ല അബ്ദുള് ഗനി ബറാദര് ആവും അഫ്ഗാന്റെ പുതിയ പ്രസിഡന്റെന്നാണ് വിവരം. അതേസമയം ബലം പ്രയോഗിച്ച് അധികാരം ഏറ്റെടുക്കില്ലെന്ന് താലിബാന് വക്താക്കളും അറിയിച്ചിട്ടുണ്ട്.. സമാധാനപരമായ അധികാരകൈമാറ്റത്തിന് കാത്തിരിക്കുകയാണെന്നാണ് താലിബാന് വക്താക്കള് മാദ്ധ്യമങ്ങളോട് പ്രതികരിച്ചിരിക്കുന്നത്. അമേരിക്ക ഉള്പ്പെടെയുള്ള രാജ്യങ്ങള് കാബൂളില് നിന്നും നയതന്ത്ര പ്രതിനിധികളെ ഒഴിപ്പിക്കാന് തുടങ്ങിയിട്ടുണ്ട്. ഒഴിപ്പിക്കല് നടപടികള്ക്ക് സുരക്ഷ ഉറപ്പാക്കാന് അമേരിക്കന് സൈന്യത്തേയും മേഖലയില് വിന്യസിച്ചിട്ടുണ്ട്.